**ODPRTO PISMO**

Drage članice in člani **Kulturnega društva K** in **Vsi**, ki se ukvarjate s kulturo oziroma umetnostjo.

Ker sem zgrožen, ker me skrbi in ker mi intelekt narekuje, da se moram oglasiti, ker je dovolj poneumljanja ljudi.

Glede na vsebino statuta, predvsem pa **vsebino** programa **Kulturnega društva K**, ter na nastalo politično situacijo, ko se Ministrstvo za kulturo združuje v konglomerat športa , izobraževanja, znanosti in še česa, me kot ustvarjalca ne more pustiti ravnodušnega.

Oblast je oblast.

Ker politično nisem opredeljen in nisem in nikoli nisem bil član nobene politične stranke, bo toliko lažje razumeti, da ne gre mojega razmišljanja jemati kot politično, temveč kot izrazito individualno politično neobremenjeno mišljenje, kateremu pa se lahko kdorkoli pridruži, ga povzame ali pa se do njega distancira. Tudi globoko nestrinjanje je dobrodošlo.

Kaj je najhuje?

Spremljal sem **4. nujno sejo ODBORA DRŽAVNAGA ZBORA REPUBLIKE SLOVENIJE ZA NOTRANJO POLITIKO, JAVNO UPRAVO IN PRAVOSODJE**, ki je potekala 26. januarja 2012 s pričetkom ob 10.00 uri. Prenos je bil na RTV Slovenija 3. In prav ta seja je v meni zbudila zavest o pripadnosti narodu.

Kateremu? Kakšnemu? Takšnemu kot je? Ta zavest je splahnela, ker sem med prenosom postajal vse bolj in bolj čustveno dojemajoč. Ali veste kaj se je tam sprejemalo? Istega dne je to kar je sprejel imenovani odbor, sprejel tudi državni zbor.

Zdaj poskušam to ozavestiti.

Združevanje ministrstev zaradi varčevanja. Ministrstvo za kulturo ne bo več samostojno. Morda po obliki nekega racionalnega sistema stvar ni vprašljiva. Kaj pa se dogaja z **vsebino** Ministrstva za kulturo? Ali je to ogrožanje nacionalne identitete? Kaj bo identiteta naroda ali posameznika tega naroda? S slovensko nacionalno identiteto se igračkate kot, da ne bi vedeli v kaj drezate spoštovane parlamentarke in parlamentarci. Pa dobro veste. Test? Do kam lahko?

Že zdavnaj ne bi smeli več.

Prišel sem do magnetograma na uradni strani Državnega zbora. ([www.dz-rs.si](http://www.dz-rs.si)). Preberite. Ob svojem razmišljanju pa bom uporabil fragmente tega magnetograma.

**ODBOR** (Lahko je naslov literarne predloge oziroma dramskega besedila.)

Prolog

**MIRKO BRULC (PS SD):** …Ali smo načelni? Če ta načelnost v tej državi še kaj velja, to sprašujem predlagateljev amandmajev. Kajti, ko je bil ta predlog zakona vložen je bilo veliko razprav na Kolegiju, da dokler ni mandatarja ni možno zakona o vladi sprejemati. Mi danes mandatarja nimamo… …Poleg tega pa bi pričakoval, da tisti, ki amandmirajo ta predlog zakona, da bi tudi povedali, ker vidim tu nove predloge za združevanje ministrstev in tako dalje, da nam vsaj približno povedo ali bodo to potem na seji Državnega zbora. Kako vidijo prihranke v tem združevanju, ker to je tisto, kar ljudi najbolj zanima. Mislim, da ukinitev ministra ali ministrice kot takšnega, ni velik prihranek. To je v državnem proračunu bagatela, tista plača in strošek, ki jo ima minister. Ampak, jaz sem za združevanje nekaterih ministrstev zato, da bi zadeve funkcionirale bolj transparentno, hitreje in koristno za državljanke in državljane, posebej na področju okolja in prostora, ki vemo kako je z občinskimi prostorskimi načrti, kjer se stvari ne premaknejo za nič na svetu, bi rekel. Zato mislim, da te razprave očitno danes ne bo… … Preseneča me tudi združevanje tega ministrstva, ki smo ga v tem predlogu zakona imeli pod 6 - Ministrstvo za kulturo. Včeraj sem na Odmevih slišal, da so se z Novo revijo kulturniki združili in veliko naredili za kulturo in Slovenijo, s tem se zelo strinjam. Da pa smo od druge svetovne vojne imeli ministra za kulturo, da smo v narodnoosvobodilni borbi bili edina vojaška struktura, kjer smo imeli imena po pesnikih in pisateljih, v 9. korpusu je bil gledališki oddelek in tako dalje in to se je vleklo vse do danes. Zdaj pa to ministrstvo dobesedno ukinjamo in je verjetno zelo problematično, zato je vprašanje kako bom, če bom sploh lahko ta predlog zakona s temi amandmaji podprl.
Hvala lepa.

**PREDSEDNICA MAŠA KOCIPER:** Hvala lepa.
Izvolite, gospod Roman Jakič.

**ROMAN JAKIČ (PS PS):** Hvala za besedo, gospa predsednica. Spoštovani kolegi, spoštovane kolegice.
…Če odmislim to, da ste dali na mizo amandmaje, in da je vsebinsko zelo težko diskutirati, tudi ne nazadnje o tem, kar je bilo prej rečeno, o vzdrževanju in tem o čemer imam jaz velik pomislek, čeprav ne bom na veliko oviral tega zakona, ampak pomislek o tem, da imamo Evropsko leto kulture v Mariboru, s katerim se vsi hvalimo, tukaj pa ukinjamo ministrstvo v 7. členu oziroma v sedmem amandmaju, če sem lahko na hitrico prebral kaj je pomembno iz tega papirja, ki ste nam ga predložili bi potem še en citat dal, vašega vodje poslanske skupine. Gospod Tanko je ob predlogu, če se spomnite obrisa tiste koalicije, ki je bila prva in ki je koalicija tudi predlagala ne celo pred mandatarstvom ampak takoj za mandatarstvom, da bi bila na isti seji Državnega zbora obravnavan zakon o Vladi je gospod Tanko rekel tako, citiram: "Mislim, da je potrebno najprej izvoliti mandatarja, mandatar bo tisti, ki bo pripravil tudi koncept Vlade in dokler ni tistega izvoljenega, ki bo pripravil koncept Vlade potem nima smisla, da damo na dnevni red nek zakon za katerega ne vemo ali sploh obstaja soglasje v Državnemu zboru", konec citata, ne bom šel naprej.
Jaz bi vas, spoštovani kolegi s stranke SDS pa seveda tudi tisti, ki ste te amandmaje podpisali opozoril na nedoslednost svojih lastnih stališč in bi vas seveda pozval, da storite podobno kot smo storili takrat mi, da smo prisluhnili temu in smo zakon o Vladi umaknili. Najmanj kar pa bi bilo higienično bi pa bilo, da seveda daste možnost in čas poslanskim skupinam, da se o teh amandmajih kaj več pogovorijo in pozanimajo kako to delate zdaj na vrat na nos. Seveda zato, ker ne gre za nomotehnične spremembe tistega kar smo mi vložili ampak gre za zelo vsebinske poudarke o tem kakšna naj bi ta vlada bila in seveda, razen če boste tudi meni rekli naj utihnem tako kot predsedniku države da nam boste dovolili vsaj to, da se posvetujemo in da tudi kakšno rečemo na temo seveda tega zakona. Hvala.

**PREDSEDNICA MAŠA KOCIPER:** Replika gospod Gorenak.

**DR. VINKO GORENAK (PS SDS):** Replika bo in proceduralno hkrati da ne zamujamo čas.
Predsednica, vi ste odprli debato o členu številka 1., zdaj govorimo pa o vsem drugem. Gospod Jakič, poglejte Poslovnik, saj jaz vem da ste vi bili v času, ko je bil nek drug Poslovnik, zdaj je drug in dobro je potrebno pogledati, do seje odbora lahko vlagajo upravičeni, kvalificirani predlagatelji amandmaje in jih vlagamo in to je vse. Kar se tiče pa zakaj hitenje? Saj ste imeli možnost zakon umakniti, zakaj ga pa niste? Torej, vemo za amandmaje. Predlagam pa, da zdaj ne vem, predsednica jaz predlagam da zdaj ali se držimo to kar ste vi rekla ali ne, ker potem lahko tudi jaz začnem o vsem govoriti, smo pa pri prvem členu. Hvala.

1. PRIZOR

**PREDSEDNICA MAŠA KOCIPER:** Hvala. Razprava, gospod Jerovšek.

**JOŽEF JEROVŠEK (PS SDS):** Hvala lepa.
Namreč, jaz se sklicujem na razpravo gospoda Bevca(?) in gospoda Jakiča, ki sta poudarjala, da je situacija natančno ista kot je bila. Slišal sem danes zjutraj tudi po radiu, da tudi navajajo...

**PREDSEDNICA MAŠA KOCIPER:** Gospod Jerovšek, vaš kolega je ravnokar predlagal, da se držimo razprave o amandmajih, tako da če strinjate...

**JOŽEF JEROVŠEK (PS SDS):** Ja vem, jaz bom o amandmajih govoril.

**PREDSEDNICA MAŠA KOCIPER:** Se pravi se ne strinjate s svojim kolegom, ki predlaga, da gremo po amandmajih?

**JOŽEF JEROVŠEK (PS SDS):** Saj bom govoril o temu amandmaju k 2. členu potem tudi zdaj ne vem...

**PREDSEDNICA MAŠA KOCIPER:** Smo pri amandmaju k 1. členu, izvolite.

**JOŽEF JEROVŠEK (PS SDS):** Poglejte, nekaj vseeno moram reči na to drugače mi pa pustite tudi kot repliko, če ni drugega. Namreč situacija ni enaka, ni identična, zelo je različna namreč takrat je bilo govorjeno, da bo nek mandatar dobil šestinštirideset oziroma celo oseminštirideset glasov, zdaj situacija...

**PREDSEDNICA MAŠA KOCIPER:** Gospod Jerovšek, saj situacijo pa res poznamo no. Ste povedali, da se ne strinjate dajte prosim zdaj res o amandmaju.

**JOŽEF JEROVŠEK (PS SDS):** Dobro, se bom pa k drugemu oglasil potem.

Beri kot didaskalijo. (Takšni ljudje odločajo o identiteti Slovenskega naroda. Med drugim vsake toliko časa prebiram tudi predlog SLOVENSKEGA NACIONALNEGA KULTURNEGA PROGRAMA - NKP iz leta 2000 – Nova revija. Knjigo mi je podaril, akademik Gospod Janez Bernik, ki je pri vsebini tega programa med drugimi (dr. Andrej Inkret, akademik Drago Jančar, akademik Janko Kos, akademik Lojze Lebič, dr. Jure Mikuž in mag.Rudi Šeligo – takratni minister za kulturo) tudi sodeloval. Gospod Jerovšek: Ste kdaj brali? Če ste, ali razumete o čem govorimo? Pa ne samo Vi. Strah me je. Ne igrajte se z nacionalno identiteto in bitnostjo, predvsem pa ne s pravico do kulture v času, ko postajata znanost in z njo vzporedno umetnost kot rešitev zablod kozmičnih razsežnosti – ne samo do sosedovega plota.)

1. PRIZOR

**MAG. MATEJ TONIN (PS NSi):** Spoštovane poslanke in poslanci, lepo pozdravljeni.
Jaz bi samo gospo predsednico opozoril, da če se nekaj dogovorimo potem imejmo enake vatle za vse. Ker jaz imam občutek, da ko razpravljajo poslanci Pozitivne Slovenije in poslanka Socialnih demokratov da lahko nekoliko širše razpravljajo. Jaz v tem ne vidim problema, lahko razpravljajo samo potem morate takšno nekoliko širšo razpravo dovoliti tudi nam ne pa da, torej poslance SDS-a, mogoče boste tudi mene, prekinete takoj, ko hočemo zaobiti malo širše, vsem ostalim je pa do dovoljeno. jaz vas prosim, da imate torej enake kriterije do vseh.

**PREDSEDNICA MAŠA KOCIPER:** Če smem odgovoriti, gospa je začela razpravljati o 1. členu, v tej povezavi je odprla spet širše, načelno vprašanje s katerim se zdaj že nekaj časa vsi skupaj ukvarjamo. Seveda želim imeti iste vatle za vse, tudi vi jih imejte. Sama delim iste pomisleke kako se lotiti sploh dela na temu zakonu, ki je popolnoma amandmiran, vsebinsko prejšnji vloženi zakon je popolnoma amandmiran z amandmaji, ki smo jih dobili na mizo ta trenutek. Tudi sama sem v zadregi kako se zadeve lotiti, prosim da mi poslanci, zlasti tisti bolj izkušeni pomagate kako naj naredimo in spoštovati tudi navedbe sedanje bodoče koalicije, da zadev ni mogoče obravnavati, če gradiva niso pripravljena pravočasno pri čemer gre za zakon o Vladi ne kar za en zakon. Izvolite.

**JOŽEF JEROVŠEK (PS SDS):** Hvala lepa gospa predsednica.
Jaz sem želel opozoriti ravno na enako, da je...

**PREDSEDNICA MAŠA KOCIPER:** Očitno imamo še proceduralno razpravo?

**JOŽEF JEROVŠEK (PS SDS):** Ne, bom proceduralno zdaj pa mi prosim dovolite, namreč je zelo nenavadno da praktično že čisto na začetku vodenja odbora začenjate z dvojnimi vatli kar je zelo očitno.
Glede drugega, ki ste predlagali, da bi bolj izkušeni poslanci vam svetovali, ker ne gre za popolnoma nič nenavadno situacijo. Kolega Jakič vam bo pa lahko na to kar ste rekli, med izkušenimi zelo natančno pomagal. Katji v tistem času, ko je bil on član LDS-a je polovico zakonov LDS umaknil med proceduro in ga nadomestil z amandmaji s povsem novim besedilom. Tako da na temu področju je on izjemen strokovnjak in vam bo morda lahko svetoval. Hvala lepa.

**PREDSEDNICA MAŠA KOCIPER:** Hvala lepa. Izvolite, gospod Möderndorfer.

**JANKO JANI MÖDERNDORFER (PS PS):** Predsednica in člani, jaz bi res prosil, glede na to, da smo v resni zagati, da se tukaj nekaj pregovarjamo je moj proceduralni predlog, da seveda odredite odmor, da se lahko podučimo o amandmajih in da se resno lahko pripravimo na sam predlog.
Istočasno pa je seveda opozorilo tudi naslednje, glede na to, da je sklicana seja Državnega zbora ob 14.00 uri je več kot jasno, da je bila že v prvem poskusu, seveda je bila želja celo sklicati jo ob 11.00 dopoldne, kar pomeni da bi v resnici čez pol ure že imeli sejo Državnega zbora in je več kot jasno, da je cilj samo eden, čim prej pohiteti nekaj kar je nepotrebno, da se pohiti pred soboto, ko še nimamo pravzaprav izvoljenega mandatarja je samo zato, da celo stvar zameglimo. Zato lepo prosim, da omogočite vsem poslancem in poslankam z odmorom, da se lahko pripravimo na resno odločanje o teh amandmajih in predlogu zakona.

**PREDSEDNICA MAŠA KOCIPER:** Tudi jaz se strinjam. V temu smislu sem delno razumela že razpravo gospe Potrata, zato sem jo tudi dopustila. Predlagam, je pol ure dovolj gospod Möderndorfer... / medsebojno pogovarjanje/ Dajmo potem petinštirideset minut, pa se dobimo čez petinštirideset minut in upam, da bo takrat odločanje hitreje potekalo. Hvala lepa.
11.15, da bo jasno. Prosim.

(Seja je bila prekinjena ob 10.33)

3. PRIZOR

**ROMAN JAKIČ (PS PS): …**Rad bi pa razpravljal seveda o dveh, zame, kar se mene tiče spornih zadevah, ki sta predlagani v teh amandmajih ki so tukaj; o enem sem že začel svoj nastop in sicer sem govoril o 7. členu oziroma sedmem amandmaju, ki govori o združevanju ministrstev in v bistvu, če bi lahko prevedel ta sedmi amandma k 7. členu bi rekel, da gre seveda za ukinitev Ministrstva za kulturo oziroma združitev tega ministrstva skupaj z Ministrstvom za šolstvo in šport ter znanost in bi rad opozoril na to, da je, to veste da poteka peticija proti ukinitvi Ministrstva za kulturo, ki jih je, vsaj danes sem pogledal na spletno stran, evropske prestolnice kulture Maribor, kjer je to peticijo podpisalo mislim da v dveh dneh že več kot tisoč sedemsto državljank in državljanov, tudi eminentnih profesorjev, intelektualcev. Tudi sam sem mnenja, da je seveda tovrstno združevanje na točki kulture neproduktivno, ne nazadnje smo veliko slišali ali pa veliko poslušamo o tem kaj kultura za slovenski narod pomeni in se mi zdi skrajno neresno, da je v temu zakonu prišlo do tega. Tudi, če pogledam reakcije vseh ministrov, dosedanjih za kulturo z izjemo gospoda Simonitija, ki ni želel dati izjav, bomo videli da so vsi zelo kritični do razmišljanja o združevanju ministrstev za izobraževanje, kulturo in znanost medtem na primer, ko pa so Slovenci v zamejstvu in po svetu ohranjajo samostojno ministrstvo oziroma ministrstvo brez listnice, ki je, to je seveda za priznati, del tudi zakona o Slovencih po svetu, ki to opredeljujejo. Ampak se mi zdi to tehtanje Ministrstva za Slovence po svetu ali pa Ministrstva za kulturo se mi zdi, da ni najbolj primerno.
Druga takšna sporna zadeva in to je tudi stvar 7... Ter če mi dovolite, zanimivo, jaz sem šel pogledati v koalicijsko pogodbo desnosredinskih partnerjev kjer so glede kulture zapisali sledeče, če lahko citiram: "Kulturna politika mora imeti državotvorno mesto znotraj slovenske politike. Zavzemali se bomo za priznanje posebnega družbenega statusa kulture kjer je nosilka nacionalnega interesa in vrednot ter smiselna pot posameznikovega in narodnega samouresničevanja in ustvarjanja. Kultura ima v slovenski zgodovini izjemen nacionalen afirmativen in ohranitveni pomen, ki je rasel iz jezika, se aktivno politično povzpel v taborskem gibanju in se obdržal do slovenske osamosvojitve v samostojno državo. Temelji za slovensko državo so tako zgodovinsko postavljeni na slovensko kulturo", konec citata. Tudi moram reči, glede na to da smo, tudi jaz osebno, bil vesel in z veseljem in ponosom bil na otvoritveni podelitvi evropskega leta kulture v Mariboru se mi zdi, da to ni najboljša popotnica razen, če nismo tudi na tej točki držali fige v žepu vsi tisti, ki smo govorili o kulturi, da jo je potrebno negovati in da je seveda prav, da je Maribor kulturna prestolnica te naše skupne Evrope…

**PREDSEDNICA MAŠA KOCIPER:** Hvala lepa. Besedo ima gospod Gorenak. / Oglašanje iz dvorane/ Imate repliko? Replika na repliko ne, žal. Gospod Gorenak.

**DR. VINKO GORENAK (PS SDS):** Hvala lepa.
Poglejte, zdaj je potrebno tukaj nekaj povedati, če si je ta nastajajoča koalicija zadala nalogo, da bo skrčila število ministrstev in je to tudi obljubila že, mislim da ste to obljubljali tudi vi, potem je to potrebno speljati. Zdaj, nekdo se rad izgovarja nad kulturo, lahko podpisuje peticije, lahko počne kar koli, jutri se bodo našli mali obrtniki, podjetniki pa bodo hoteli imeti Ministrstvo za malo gospodarstvo. Potem se bo znašla neka druga družbena skupina potem bomo pa pristali verjetno pri petindvajsetih ministrstvih. Tako ne gre. Ministrstvo za kulturo se ne ukinja, vi dobro veste, da je že bilo združeno z Ministrstvom za šolstvo, takšno stanje smo že imeli in ni bilo čisto nič narobe. Tako da jaz v tem ne vidim prav, prav nobene težave…

**PREDSEDNICA MAŠA KOCIPER:** Replika gospod Jakič.

**ROMAN JAKIČ (PS PS):** Ne vem ali smem replicirati, ker nisem bil omenjen... / oglašanje iz dvorane/.

**PREDSEDNICA MAŠA KOCIPER:** Ampak je bilo jasno da govori o vas tako da mislim da je replika na mestu, vi ste rekli tako da mislim da ni dvoma. Izvolite. / oglašanje iz dvorane/.

**ROMAN JAKIČ (PS PS):** Lahko se tudi prijavim kot ponovna razprava, če želite, da boste bolj veseli.
Veste kaj dr. Gorenak, to je zdaj drugič, prvič ste mi očitali da ne poznam Poslovnika, v bistvu ste rekli, da se je Poslovnik vmes spremenil odkar sem jaz bil tukaj. Jaz sem bil tukaj mnogo dlje kot vi, od leta 1990 in sem bil prisoten pri vsej zakonodaji, namreč zdaj ste izjavili, da ne poznam zakonodaje. Pri vsej bazični zakonodaji, glavni zakonodaji, vključno z Ustavo sem bil prisoten zato bi vas prosil to, da diskreditirate ljudi češ ti ne veš, ti se ne spoznaš na zakonodajo, ne veš o Poslovniku, ker si čisto na novo vam na tej točki pade… Ampak vam bi pa rad povedal nekaj kar je neresnica, ki s te jo povedali pa boste morali celo utemeljiti, jaz se ne spomnim v vsej svoji politični, da bi kdaj Ministrstvo za kulturo bilo združeno z drugimi ministrstvi. Ministrstvo za kulturo od osamosvojitve od leta 1990 je bilo samostojno, tudi zavoljo simbolnega pomena zato, ker smo kulturo smatrali, da je ta kultura nas kot slovenski narod ohranila. In zato bi vas prosil drugič ko tako, da tudi ne samo da poučujete nove ali pa bolj stare ali pa manj stare poslanke in poslance o tem kaj vedo in kaj ne vedo,< da tudi vi ne govorite neresnic kar tako. Hvala.

**PREDSEDNICA MAŠA KOCIPER:** Hvala. Gospod Möderndorfer, prosim.

**JANKO JANI MÖDERNDORFER:** Hvala lepa... …In, če grem po vrsti, najprej bi seveda začel s tistim delom, ko govorimo o kulturi kar je bilo danes že veliko izrečenega. Veste, da tudi ko smo se pogajali in dogovarjali je Ministrstvo za kulturo tudi v osnovnem predlogu zakona, ki je vložen ostalo takšno kakršno je razen z dodatkom kjer pravzaprav v bistvu rečemo, da gre za kulturo in za Slovence po Svetu in v bistvu dajemo enakovrednost, enako težo, bom rekel temu ministrstvu ne pa kot seveda ta zakon govori, ko pravzaprav spravlja kulturo v neko podrejeno rabo pa kakor koli si temu že razlagali, da kasneje govorimo da ni nič o, bom rekel manjvredno, da je enaka vrednost. Vi veste, da temu ni tako, da tisti hip ko v bistvu v sestavi Vlade ne bo ministrstva, ki ga poimenujemo, da je to ministrstvo za kulturo smo odmaknili ministrstvo oziroma področje kulture na neko drugo raven, ki pravzaprav tudi ne bo osnovna primarna naloga tistega ministra ampak bo seveda to področje dodeljeno državnemu sekretarju, da se bo s tem ukvarjal.
Zato je seveda zelo pomembno, da se tega vprašanja tudi najbolj zavedamo in seveda bomo temu vedno nasprotovali, vedno! Ne bomo pa nasprotovali da seveda sprejmete po najhitrejšem možnem postopku kar se da in vam ga tudi ne bomo blokirali v smislu tega, da bomo proti da vi ne bi mogli uveljavljati sam zakon zato, da bi ga sprejeli zato, da bi čim prej lahko prišli do Vlade…. Zato apeliram, da še enkrat ponovno razmislite, ali je ta poteza pravilna ali ne. Prepričan sem, da bomo s skupno močjo, s pravimi inštrumenti in s pravimi predlogi lahko prišli do tistega kar pravzaprav si želimo, čim prej do vlade, čim prej do tega zakona, ki bo tudi lahko funkcioniral. Da pa ne bo nesporazuma, tisto, kar je, seveda, bilo danes tudi omenjeno, tudi mi smo predlagali skrčenje ministrstev in seveda to podpiramo in ne vidimo nič slabega v tem. Seveda vprašanje pa je, kakšen način in s kakšnimi cilji, to pa je drugo. Hvala lepa.

**MIHAEL PREVC (PS SLS):** …Mimogrede, v ljudski stranki smo v svojem predvolilnem programu oziroma v svojih programih, dajemo kulturi - ker o tem je danes največ govora - češ, da se vzema, da se ukinja ministrstvo za kulturo. Mi smo kulturi dajali velik pomen in še vedno je kultura za nas zelo pomembna in ima velik simbolni pomen za naš slovenski narod in mi smo v svojem predlogu imeli tudi ministrstvo za kulturo, smo ga nekje obdržali kot samostojno ministrstvo, vendar če smo se odločili, da gremo v neko združevanje ministrstev, če gremo v neko racionalizacijo, potem se nam zdi, da je vključitev tega ministrstva za kulturo, to se pravi v področje izobraževanja, v področje znanosti in pa v področje športa, da je nekje najbolj logično. Ko poudarjate vi samostojnost kulture, tudi prvi osnovni predlog zakona ne govori o ministrstvu za kulturo kot samostojnem ministrstvu, ampak vi ste kulturo nekako tudi dali med področje, med Slovence po svetu. Povejte, če zdaj primerjamo, to se pravi ta amandma, ki kulturo umešča k izobraževanju, znanosti in športu, potem se mi zdi dejansko ta povezava bolj logična.

4.PRIZOR

**…PREDSEDNICA MAŠA KOCIPER:** Hvala lepa. Na vrsti za razpravo je gospod Brulc, izvolite.

**MIRKO BRULC (PS SD):** Hvala lepa... / oglašanje iz dvorane/.

**PREDSEDNICA MAŠA KOCIPER:** Po vrstnem redu kolegica. Potem sem vas pa spregledala, ali dovolite gospodu Jerovšku, da je pred vami na vrsti, imamo še pet razpravljavcev...

**MIRKO BRULC (PS SD):** Seveda, dajem prednost gospodu Jerovšku potem bom pa jaz.

**PREDSEDNICA MAŠA KOCIPER:** Dajmo, morda sem ga res spregledala, izvolite gospod Jerovšek.

(filo gr. philos – drag, ljub; zofija gr. sophos – moder, sophija – modrost – LJUBITI MODROST. Gospod Jerovšek in gospod Gorenak: Ali vesta kaj govorita?)

**JOŽEF JEROVŠEK (PS SDS):** Ni to dajanje prednosti, to je malo za tistem ko sem se prijavil sem na vrsti, tako da hvala lepa gospa predsednica.
Najprej moram reči, da sem vesel, da se ob pavzi spoznala, da s te sejo začeli z dvojnimi vatli in ste potem filozofijo spremenili če že govorimo o filozofiji, ker meni niste dali takrat, da bi lahko govoril o tistem kar so lahko drugi iz drugih strank govorili. Seveda tukaj pred seboj imamo pa sedaj zakon o Vladi, ki je normalna zadeva na začetku vsakega mandata. O tem nas poučuje tudi to, da je osnovni zakon, ki ga danes skušamo amandmirati vložila neka neuspela koalicija. In tukaj smo že slišali, da je to neuspelo koalicijo vodila popolnoma ista filozofija. Sedaj ste nekako vas je kolega tukaj Braniselj pokazal, da vas je dobil in flagrante, da ste spremenili osnovno filozofijo in je tudi on ugotovil, da je prišlo do spremembe filozofije… …Ampak jaz ne vem kako je možno priti do manjšega števila ministrstev brez združevanja bivših ministrstev. To je nek hokus pokus, ki ne vem kako bi prišli. Tako da ampak to je res sprememba filozofije ali pa nova filozofija, ki jo predlagajo morda tako imenovani novi obrazi, zdaj kolega Jakič mi ni čisto nov res pa je da ima malo novo barvo brade od takrat ko smo se nazadnje videli. In moram še to reči, daj e bilo sicer pravilna ugotovitev, da verjetno kultura ni bila združena z drugimi ministrstvi ampak seveda je pa prvi predlog pa razmišljanje v temu osnovnemu zakonu, ,da se kultura združi z nekim osnovnim zakonom, tokrat s Slovenci po svetu. Zdaj morda res, ker je res zdaj toliko kritizirano to združevanje je morda res mogoče iz tega izpeljati sklep, da je slabo kopirati ideje Pozitivne Slovenije. To je morda res, res… … Vendar seveda je potrebno nekaj narediti tudi zaradi tega, pri vsaki spremembi ki so jih javno zahtevala in so vse stranke zagotavljale, ne vem kaj ves, je potem potrebno najti neko rešitev, da bo volk sit in koza cela. Zdaj, če se je najbolj posrečeno to posrečilo, ne vem, vsekakor sem pa prepričan, da to brez zagotavljanja, da bo kultura imela državnega sekretarja. To pa je absolutno in o tem ni potrebno da dvomimo. In jaz tudi vem, da v nekaterih državah so ta področja združena tako da nismo tako unikatna vemo pa, da recimo tudi Francozi strašno poudarjajo kulturo in imajo zaradi tega tudi navadno kulturo čisto samostojni resor. Vemo tudi, da so imeli znamenitega književnika Andreja / Nerazumljivo/ za kulturnega ministra in tako naprej. In jaz mislim, da je potrebno v temu trenutku to filozofijo, ki je bila tudi vaša filozofija, da se zmanjša število ministrstev, da je zaradi tega potrebno nujno združiti nekatera ministrstva in da se s tem omogoči pač formiranje vlade v okviru takšne organizacije izvesti. Kajti, kot sem že na začetku rekel. To je tako stalna obveznost vsakega mandata, da se čudim, da ste z današnjo razpravo iz današnje, kot se vidi zavlačevanjem, na takšen način pokazali, kako konstruktivna opozicija nameravate biti. Meni je povsem vse jasno. Konstruktivnosti ne bo. Če pri tem zakonu, ki je izjemno rutinski zakon glede logistike in organizacije vlade, ki ga vedno vsak dan, se zatekate k takšni nekonstruktivnosti, potem od te opozicije konstruktivnosti ni pričakovati in opozarjam nove poslance, naj ne nasedajo obljubam o konstruktivnosti. Hvala lepa.

In še:… **JOŽEF JEROVŠEK (PS SDS):** Glejte, ko je govoril gospod Brulc in je mene omenjal, celo enkrat, o kompatibilnosti. Zdaj, jaz sem povedal, da nisem srečen, da ni na prvem mestu v okviru tega Ministrstvo za kulturo, izobraževanje, znanost in tako naprej. Morda se to lahko še spremeni, ne vem. Ampak, mi imamo v Sloveniji Akademijo znanosti in umetnosti. In verjetno ne rečete da umetnost ni kulturo. In to je najvišja institucija. V tem ministrstvu pa bo točno kultura, in tudi znanost. In ne mi reči, da to ni kompatibilno, ker to je v eni najvišji instituciji združeno v tej državi. Izobraževanje pa je tudi povezano s kulturo, gotovo imamo umetnostne akademije, ogromno in ne vem kaj vse in v prihodnosti bo vloga izobraževanja tudi za kulturo izjemno pomembna. Glejte, v času tega mandata te vlade je po tisti lestvici Slovenija zelo nazadovala kot nepopolna demokracija, in glavni razlog da se je zmanjšala politična kultura, v času tega mandata. Izjemno, zaradi pač, mi smo bili tu priča tudi v tem mandatu kaj vse so govorili vladni poslanci, in jih javnost, pa včasih mediji niso. Smo bili pujsi in ne vem kaj vse smo bili mi s strani poslancev. In izobraževanje bo moralo tudi izobraževati bodoče generacije, da bo v tej državi napredovala politična kultura in smo takoj v kompatibilnosti in v kompatibilnosti naprej in naprej. Torej, še enkrat pa bi rekel, kultura je izjemno pomembna za slovenski narod, in ne nas tega učiti, da smo pozabili na kulturo. Mislim, da ne bo sprememb da bo kultura nekaj svetlega v tej državi ostala naprej.

(Tukaj bi morala biti zapisana pomembna didaskalija, ki akterja okarakterizira, vendar zaradi neizobraženosti s področja medicine ni moč podpisati diagnozo in s tem opozoriti na nekatere sindrome, ki lahko bistveno vplivajo na izdelavo karakternosti te vloge..)

(In res. Če Sem dobro spremljal sejo imenovanega Odbora, se spominjam tega rdečega stavka malo drugače. In verjetno ne rečete, da umetnost in kultura nista isto. Gospod Jerovšek: Če bi že bilo stvari nujno potrebno vreči v isti koš, potem kvečjemu enako. Drugače pa je bila umetnost aktualizirana od kulture s tistim trenutkom, (zato med drugim tudi uporabljamo za ti dve dejavnosti različni besedi.) ko je ustvarjalnost postala zavestno dejanje. Že zelo daleč nazaj. Torej gre za dva različna pojma. Zelo na kratko. Kaj se opredeljuje kot kultura in kaj kot umetnost danes, pa je vredno velikih razprav Velikih Ljudi, ki imajo mnogo več znanja in intelekta. Tako da Gospod Jerovšek: Kultura in umetnost nista isto, niti nista enako, ampak sta to dva ločena pojma.)

… …

**EVA IRGL (PS SDS):** … Pač, zakon je očitno dober, zato so ga posvojili, zdaj ga pa želimo še izboljšati, prav tako Lista kot DeSUS. Jaz ne vidim nobenih ovir, da ne bi storili tako. In tako, kot je že kolega Gorenak na začetku povedal, popolnoma normalno je, da neka bodoča vlada Zakon o Vladi Republike Slovenije prilagodi na način, da bo najbolje lahko potem ta vlada funkcionirala.
Največ govora je bilo seveda o tem kulturnem ministrstvu, ali naj se ohrani samostojno ali naj se na kakšen drug način reši. Vsi veste, vsi, ki sedimo danes v tej dvorani, smo se že pred volitvami v svojih programih zavezovali k temu, da je treba zmanjševati ministrstva, se pravi, da je treba stvari racionalizirati. Danes se, se mi zdi, pogovarjamo ravno nasprotno pri nekaterih stvareh. Pa da ne bo pomote, jaz osebno menim, da je ministrstvo za kulturo izjemnega pomena, da mu je treba dati tisto pomembno težo, ki jo mora imeti, kajti ravno kultura je tista, ki vsak narod dela oziroma ga ohranja, tu ni nobenega dvoma. Moram pa reči, da večina tudi evropskih, predvsem evropskih držav ima prav kulturo združeno največkrat v ministrstvu za izobraževanje. Tako da tu ne vidim nobenih težav, zakaj tudi mi ne bi sledili temu vzoru.

EPILOG

**PREDSEDNICA MAŠA KOCIPER:** Hvala lepa.
Ker vidim, da ni več obrazložitev glasu, ugotavljam, da lahko glasujemo o amandmaju k 7. členu. Glasujemo.
Kdo je za? (10 članov.) Je kdo proti? (8 članov.)
Ugotavljam, da je amandma sprejet.
S tem smo zaključili glasovanje o amandmajih.
Kot ste lahko opazili, ni bil podan amandma k 8. členu zakona. Želi morda kdo razpravljati o 8. členu zakona? (Ne.) Odboru predlagam, da združimo glasovanje o vseh členih predloga zakona skupaj, kot to predvideva tretja alineja prvega odstavka 128. člena Poslovnika. Ali kdo temu nasprotuje? (Ne.) Glasujemo o vseh členih skupaj.
Kdo je za? (11 članov.) Je kdo proti? (5 članov.)
Ugotavljam, da so členi sprejeti.
S tem zaključujem drugo obravnavo predloga zakona na matičnem delovnem telesu. Sprejeti amandmaji bodo vključeni v dopolnjen predlog zakona, ki bo sestavni del poročila odbora. Seja Državnega zbora je prestavljena na 16. uro. Poročevalka na seji bo kot običajno predsednica odbora. Hvala lepa.

(Seja je bila končana 26. januarja 2012 ob 13.35.)

Nastala je kar solidna literarna predloga. Dramsko besedilo. Lahko bi bilo.

Dragi KDK – jevci.

Zato predlagam, da se zavemo nastale situacije in da obdržimo tisti nivo ustvarjanja, ki temelji na zavestnem delovanju, torej umetnosti in na omogočanju avtonomnosti posameznika kot ustvarjalca. Da ne klonimo pred skomercializirano socialveseliško »kulturo«, ki lahko postane vsiljena vrednota slovenskega Naroda. Ustvarjalec pa lahko v tem primeru postane izobčenec.

Premalo vemo kako se kroji trenutna aktualna zgodovina. Mogoče smo tudi preveč pasivni in distancirani do notranjega političnega dogajanja. In ker nismo politiki, pri tem dogajanju ne bomo sodelovali na političnem nivoju v konkretnem smislu. Na umetnosti bomo gradili naša srečanja in ustvarjalne procese ne glede na situacijo. Za nas nič novega. Pa vendarle z zavestjo, da obstaja resna možnost še večjega poneumljanja naroda in manipuliranja z nacionalnimi emocijami. Na to ne morem pristati. Zato ne samo, da dajem v javnost to pismo, AMPAK (naslednica Nove revije) protestiram. Enako misleči se lahko pod ta protest podpišete.

In še nekaj kar je ovrednotilo slovensko dramatiko. Ivan Cankar: HLAPCI. Snovane pobude za nastanek Hlapcev segajo v obdobje po deželnozborskih volitvah leta 1907. Od začetka leta 1908 je katoliški dnevnik Slovenec objavljal neprikrite grožnje naprednim učiteljem: (4. januar 1908) »Ljudstvo kratkomalo ne mara liberalnih vzgojevavcev mladine, ampak hoče krščanske, ki ga ljubijo in umevajo. Brez zakonov vam pokažemo vrata.« (4. maj 1908) »Kdor je pristaš liberalno socialdemokratske struje v učiteljstvu, po naših mislih ne more biti sploh ljudski učitelj. Kdor je član organizacije, ki tako odločno pobija najsvetejša čustva našega naroda, ne sme vzgajati otrok temu narodu.«

Cankarjeva ocena takratne politične situacije v Trstu, maja 1908: »Ravno poslednje dni nam cerkev spet na glas demonstrira, da namerava spraviti vso Avstrijo in kulturo vseh avstrijskih narodov pod jezuitski klobuk. Ljudske šole so že davno pod križem in molkom, zdaj so napadli univerze. Nevarnost, da jadramo s polnim vetrom nazaj v sedemnajsto stoletje, je očitna; takoimenovano napredno meščanstvo pa se ne gane, kvečjemu le časih milo zajavka, ker prosi milosti in kompromisa.«

In Cankarjevo videnje prihodnosti: »nalogo boja za osvobojenje izpod vsakega duševnega in telesnega jarma je prevzelo že zdavnaj ljudstvo samo. Le ono je dedič in zvesti varuh vseh naših revolucionarnih tradicij, le v njem živi vroča, mogočna volja po svobodi.«

Liberalizma več ni. Socializma več ni. Demokracije pa še nikoli ni bilo, ker je rahlo nemogoče, da bi ljudstvo vladalo. Ni takšnega sistema. Ostala je le politika. Zato je čas da se poruši dogma o politiki kot tisti, ki odrešuje. Zatorej drage poslanke in dragi poslanci Državnega zbora Vas prosim, da ne posegate v področja, ki za Vas niso obvladljiva. NE IGRAJTE SE Z NARODOVO IDENTITETO. Prestrukturirajte raje Vaš razum.

»NOVI ČASI« »NOVA POTA« »SUŽNJI« »HLAPCI«

Ivan Cankar: Hlapci – četrti akt

**Jerman:** Glejte, človek dandanašnji še svojemu najbližjemu ni zvest, ne bratu, ne prijatelju; in še sebi ni zvest – ne svojemu spoznanju, ne svoji naturi… pa bi bil zvest temu ljudstvu, ki zaupa na oko in na besedo, kakor otrok? pomislite,… …Bolj skrbnih varuhov nima neumnost; noč in dan stoje pred njenimi durmi, da je ne zaloti beseda od zunaj ter ji ne zmoti vernega srca…

**Kalandrovka:** Čez vero šimfa!

**Kalander:** Molči baba!

**Ženske:** čez vero šimfa!

**Jerman:** Nisem govoril o veri…

Ne da se jim tega dopovedati (z odkritim in ne priliznjenim spoštovanjem do Vas in Vašega dela) Gospa Svetlana.

V nove projekte zakoračimo z zavestjo ohranjanja prvinskosti in poklicanosti k dejavnosti. Ne postanimo neizobraženi na kreativnem področju. Izognimo se pasivizaciji do nastale situacije, čeprav ne bomo najbrž nikoli delovali v politiki kot dejavnosti, ki temelji na precej nerazumskih nivojih. Ne dopustimo da prevlada neumnost: »Duše so žejne. Same bi šle k studencu. Ali neumnost ni le neumna, temveč je tudi bogata.«

Predvsem pa ohranimo razum.

Niko Kranjc